შვიდკაცა რაგბი ზაფხულის ოლიმპიურ თამაშებზე 2016
2016 წლის ზაფხულის ოლიმპიურ თამაშებზე შვიდკაცა რაგბიში შეჯიბრი ჩატარდა ბრაზილიის ქალაქ რიო-დე-ჟანეიროში 6 აგვისტოდან 8 აგვისტოს ჩათვლით ქალებში და 9 აგვისტოდან 11 აგვისტოს ჩათვლით კაცებში. სპორტსმენებმა გაითამაშეს მედლების ორი კომპლექტი. კაცებშიც და ქალებშიც ოლიმპიურ ტურნირზე იასპარეზა 12-12-მა ეროვნულმა ნაკრებმა. შეჯიბრება გაიმართა დეოდოროს რაიონის სტადიონზე. 2009 წლის 9 ოქტომბერს ქალაქ კოპენჰაგენში საერთაშორისო ოლიმპიური კომიტეტის 121-ე სესიაზე 81 ხმით 8-ის წინააღმდეგ მიღებული იქნა გადაწყვეტილება შვიდკაცა რაგბის 2016 წლის ზაფხულის ოლიმპიური თამაშების პროგრამაში ჩართვის შესახებ. უკანასკნელად რაგბი ოლიმპიური თამაშების პროგრამაში შეტანილი იყო 1924 წლის ზაფხულის ოლიმპიურ თამაშებში, როდესაც პარიზში ჩატარდა შეჯიბრი კლასიკურ დიდ რაგბიში.